b'\n_START_ARTICLE_\nHalf-Life: Blue Shift\n_START_SECTION_\nPelaaminen\n_START_PARAGRAPH_\nHalf-Life: Blue Shift on toimintavetoinen ensimm\xc3\xa4isen persoonan ammuntapeli. Pelaaja ohjaa turvamies Barney Calhounia, jonka silmin tapahtumat kuvataan. Juonta kuljetetaan eteenp\xc3\xa4in kohtauksilla, jotka vaikuttavat satunnaisilta mutta ovat k\xc3\xa4sikirjoitettuja. Pelin alueita ei ole jaettu erillisiin tasoihin, vaan kaikki peliymp\xc3\xa4rist\xc3\xb6t on yhdistetty toisiinsa. Ymp\xc3\xa4rist\xc3\xb6n lineaarisen suunnittelun ja k\xc3\xa4sikirjoitettujen kohtausten takia pelaaja etenee koko ajan eteenp\xc3\xa4in putkessa. Kenttien v\xc3\xa4lill\xc3\xa4 on aina lyhyt lataustauko, jonka aikana seuraava pelialue latautuu._NEWLINE_L\xc3\xa4pi pelin pelaajan aseistus pysyy samanlaisena. Aseistus koostuu p\xc3\xa4\xc3\xa4osin realistisista tuliaseista ja sorkkaraudasta, jota k\xc3\xa4ytet\xc3\xa4\xc3\xa4n l\xc3\xa4hitaisteluaseena. Useimmilla aseilla on my\xc3\xb6s toissijainen hy\xc3\xb6kk\xc3\xa4ys: esimerkiksi rynn\xc3\xa4kk\xc3\xb6kiv\xc3\xa4\xc3\xa4rill\xc3\xa4 voi laukaista aseeseen liitetyn kranaatinheittimen. _NEWLINE_Calhoun kykenee k\xc3\xa4skytt\xc3\xa4m\xc3\xa4\xc3\xa4n henkil\xc3\xb6kuntaa. Turvamiehet voivat antaa taustatukea, kun taas tiedemiehet voivat avata ovia ja l\xc3\xa4\xc3\xa4kit\xc3\xa4 pelaajaa._NEWLINE_Kentiss\xc3\xa4 on saatavilla ammus- ja terveyspaketteja sek\xc3\xa4 seiniin kiinnitettyj\xc3\xa4, alun perin tiedemiesten HEV-puvuille suunniteltuja terveyden ja suojauksen lataamislaitteita, joilla Calhoun voi ladata omaa suojaliivi\xc3\xa4\xc3\xa4n._NEWLINE_Pelin viholliset koostuvat p\xc3\xa4\xc3\xa4osin Half-Lifesta tutuista Xen-ulottuvuuden avaruusolioista ja yhdysvaltain hallituksen l\xc3\xa4hett\xc3\xa4mist\xc3\xa4 Hazardous Enviroment Combat Unitin, HECUn, erikoissotilaista._NEWLINE_Emopelist\xc3\xa4 ja Opposing Forcesta poiketen Blue Shiftiss\xc3\xa4 ei ole lainkaan moninpeli\xc3\xa4.\n_START_SECTION_\nJuoni\n_START_PARAGRAPH_\nBlue Shift alkaa emopelin kaltaisella esittelykohtauksella, jossa laitoksen turvamies Barney Calhoun matkustaa maanalaisen Black Mesan tutkimuslaitoksen halki modernin junanvaunun kyydiss\xc3\xa4. Matkan aikana pelaaja n\xc3\xa4kee tutkimuslaitoksen ty\xc3\xb6ntekij\xc3\xb6iden ty\xc3\xb6skentely\xc3\xa4 ja samalla t\xc3\xa4lle esitell\xc3\xa4\xc3\xa4n tuleva peliymp\xc3\xa4rist\xc3\xb6. Junavaunu pys\xc3\xa4htyy turvamiesten oleskelualueelle, ja saatuaan varusteensa h\xc3\xa4net m\xc3\xa4\xc3\xa4r\xc3\xa4t\xc3\xa4\xc3\xa4n avustamaan kahta tiedemiest\xc3\xa4. Matkallaan Barney huomaa, ett\xc3\xa4 laitos on jo ennen koetta luhistumassa jatkuvien laitevikojen takia. P\xc3\xa4\xc3\xa4sty\xc3\xa4\xc3\xa4n hissiin Gordon Freemanin aiheuttaman resonanssikaskadin pulssiaalto vaurioittaa tutkimuslaitoksen rakenteita entisest\xc3\xa4\xc3\xa4n, jolloin hissi putoaa kuilun pohjalle. Barney selviytyy onnettomuudesta ainoana hengiss\xc3\xa4, ja saa selville, ett\xc3\xa4 resonanssikaskadin seurauksena Xenist\xc3\xa4 kotoisin olevat muukalaisolennot kykenev\xc3\xa4t kaukosiirtym\xc3\xa4\xc3\xa4n tutkimuslaitokseen._NEWLINE_Kun Barney yritt\xc3\xa4\xc3\xa4 paeta raunioituneesta tutkimuslaitoksesta, h\xc3\xa4n kohtaa Yhdysvaltain asevoimien l\xc3\xa4hett\xc3\xa4m\xc3\xa4n HECU-erikoisjoukon sotilaita, jotka on m\xc3\xa4\xc3\xa4r\xc3\xa4tty eliminoimaan kaikki Black Mesan ty\xc3\xb6ntekij\xc3\xa4t sek\xc3\xa4 avaruusoliot. Barney kohtaa pian pahasti haavoittuneen tohtori Haroldin, joka ennen kuolemaansa k\xc3\xa4skee Barneya etsim\xc3\xa4\xc3\xa4n k\xc3\xa4siins\xc3\xa4 kollegansa tohtori Rosenbergin, joka voi auttaa h\xc3\xa4net ulos tutkimuslaitoksesta. Barneyn onnistuu pelastaa Rosenberg sotilaiden luota, ja yhdess\xc3\xa4 he etenev\xc3\xa4t Rosenbergin salaiseen toimistoon, sek\xc3\xa4 t\xc3\xa4m\xc3\xa4n kahden kollegan, tohtori Bennetin ja tohtori Simmonsin, luo. Rosenberg k\xc3\xa4ynnist\xc3\xa4\xc3\xa4 vanhan teleportaatiolaitteen, ja antaa Barneylle teht\xc3\xa4v\xc3\xa4ksi k\xc3\xa4ynnist\xc3\xa4\xc3\xa4 tiedemiesten Xeniin pystytt\xc3\xa4m\xc3\xa4 majakka._NEWLINE_Barney telesiirret\xc3\xa4\xc3\xa4n Xeniin, jossa t\xc3\xa4m\xc3\xa4 k\xc3\xa4ynnist\xc3\xa4\xc3\xa4 majakan. H\xc3\xa4n ehtii hyp\xc3\xa4t\xc3\xa4 paluuportaaliin ennen virran loppumista, jonka j\xc3\xa4lkeen Rosenberg k\xc3\xa4skee Barneya lataamaan laitteen akun. Alakerrassa Barney k\xc3\xa4ynnist\xc3\xa4\xc3\xa4 energialaitteen, ja sotilaiden sek\xc3\xa4 muukalaisten vastustuksesta huolimatta onnistuu lataamaan akun ja l\xc3\xa4hett\xc3\xa4m\xc3\xa4\xc3\xa4n sen yl\xc3\xb6s. Palattuaan Barney avustaa Rosenbergia telesiirtolaitteen k\xc3\xa4yt\xc3\xb6ss\xc3\xa4 avaamalla portaaleja. Tiedemiehet p\xc3\xa4\xc3\xa4sev\xc3\xa4t turvallisesti portaalien kautta Black Mesan ulkopuolelle, mutta Barneyn vuoron tullessa sotilaat hy\xc3\xb6kk\xc3\xa4\xc3\xa4v\xc3\xa4t teleportaatiohuoneeseen. Barney onnistuu hypp\xc3\xa4\xc3\xa4m\xc3\xa4\xc3\xa4n portaaliin viime hetkell\xc3\xa4 ja p\xc3\xa4\xc3\xa4tyy tiedemiesten luo, mutta telesiirtyy v\xc3\xa4liaikaisesti Xeniin ja sitten j\xc3\xa4lleen sis\xc3\xa4lle tutkimuslaitokseen, jossa h\xc3\xa4n n\xc3\xa4kee kahden sotilaan raahamassa tajutonta Gordon Freemania. Barney p\xc3\xa4\xc3\xa4see kuitenkin takaisin tiedemiesten luo ja nelikko pakenee Black Mesasta aavikkomaasturilla.\n_START_SECTION_\nKehitys\n_START_PARAGRAPH_\nBlue Shift julkistettiin vuonna 2000 alun perin lis\xc3\xa4osana Half-Lifen julkaisemattomaan Dreamcast-versioon. Vaikka Dreamcast-version kehitt\xc3\xa4misest\xc3\xa4 vastasi p\xc3\xa4\xc3\xa4osin Captivation Digital Laboratories, Gearbox Software huolehti uudesta lis\xc3\xa4osasta. Gearbox oli my\xc3\xb6s kehitt\xc3\xa4nyt emopelin toisen lis\xc3\xa4osan, Half-Life: Opposing Forcen vuonna 1999. Julkaisija Sierra Entertainment julkisti 30. elokuuta 2000 lis\xc3\xa4osan nimeksi Blue Shift. Dreamcast-version kerrottiin k\xc3\xa4ytt\xc3\xa4v\xc3\xa4n korkealaatuisia malleja ja tekstuureita. N\xc3\xa4iden mallien polygonien m\xc3\xa4\xc3\xa4r\xc3\xa4 olisivat tuplat Valve Corporationin alkuper\xc3\xa4isist\xc3\xa4. Vuoden 2000 European Computer Trade Show -tapahtumassa paljastettiin uutta tietoa pelist\xc3\xa4 ja sen tarinasta. Lis\xc3\xa4ksi Dreamcast-version julkaisup\xc3\xa4iv\xc3\xa4m\xc3\xa4\xc3\xa4r\xc3\xa4ksi annettiin 1. marraskuuta 2000. Sierra selitti pelin my\xc3\xb6h\xc3\xa4stymist\xc3\xa4 sill\xc3\xa4, ett\xc3\xa4 he haluaisivat \xe2\x80\x9dpelin t\xc3\xa4ytt\xc3\xa4v\xc3\xa4n odotukset\xe2\x80\x9d ja ilmoittivat pelin ilmestyv\xc3\xa4n vuoden lopussa. Kuvia sek\xc3\xa4 lis\xc3\xa4tietoa pelimekaniikasta ja tarinasta annettiin seuraavien viikkojen ja kuukausien aikana. Kun Dreamcast-version julkaisup\xc3\xa4iv\xc3\xa4m\xc3\xa4\xc3\xa4r\xc3\xa4 vaihtui jatkuvasti, alettiin ep\xc3\xa4ill\xc3\xa4 pelin ilmestymist\xc3\xa4 kokonaan. 16. kes\xc3\xa4kuuta 2001 Sierra julkisti lehdist\xc3\xb6tilaisuudessa, ett\xc3\xa4 Dreamcast-version kehitys on lopetettu \xe2\x80\x9dmarkkinointisyist\xc3\xa4\xe2\x80\x9d. Dreamcastin kehitysversio kuitenkin ladattiin my\xc3\xb6hemmin internettiin ladattavaksi. Vaikka Dreamcast-versio kuopattiin, Blue Shift p\xc3\xa4\xc3\xa4tettiin julkaista PC:lle itsen\xc3\xa4isen\xc3\xa4 lis\xc3\xa4osana, joka ei vaatisi alkuper\xc3\xa4ist\xc3\xa4 Half-Lifea toimiakseen. Dreamcast-versiota varten kehitetyt uudet mallit ja tekstuurit p\xc3\xa4\xc3\xa4tettiin julkaista Blue Shiftin mukana k\xc3\xa4ytett\xc3\xa4viksi my\xc3\xb6s emopelille sek\xc3\xa4 Opposing Forcelle. Vuoden 2001 E3-tapahtumassa Gearbox ilmoitti pelin kehityksen p\xc3\xa4\xc3\xa4ttyneen. Lis\xc3\xa4ksi tapahtumassa esiteltiin pelattava versio Blue Shiftist\xc3\xa4.\n_START_SECTION_\nJulkaisu\n_START_PARAGRAPH_\nPeli julkaistiin 1. kes\xc3\xa4kuuta 2001. Blue Shift ja tarkat mallit ja tekstuurit sis\xc3\xa4lt\xc3\xa4v\xc3\xa4 Half-Life High Definition Pack julkaistiin elokuussa 2005 Valven Steam-palvelussa. Peli julkaistiin my\xc3\xb6hemmin osana Sierran Half-Life: Generation -pelipakettia ja Half-Life 1 Anthology -pakettia. Anthology-pakettiin kuuluu my\xc3\xb6s alkuper\xc3\xa4inen Half-Life, sen toinen lis\xc3\xa4osa Opposing Force, sek\xc3\xa4 Team Fortress Classic.'